Roar Skolmen

Roar Bredo Olsen Skolmen (født 23. januar 1945 i Arendal) er en norsk filmregissør og forfatter.

Familie og oppvekst

Roar er sønn av kostymedesigner og skuespiller Ada Skolmen (1911–2006), og bror til skuespiller og forfatter Kate Skolmen (1940–96). Hans farfar hadde bygget Central Hotel (populært kalt Danske-Olsen) i Arendal, som faren Einar Bredo Olsen drev fra 1934. Hotellet ble skadet av brann i 1959, og senere solgt i 1968. Hotellet heter i dag Grand Hotel. Som ung startet Skolmen en kokkeutdannelse for å jobbe i farens hotell, men gav seg i yrket i 1968, noe som er grunnen til at det ble solgt.

Regissør og forfatter
Skolmen flyttet fra Arendal til Bærum omkring 1960 og ble assistent i NRKs avdeling for rekvisitter. Omkring 1970 fikk han jobb hos Norsk Film og søkte om støtte til kortfilmen Sønn av solen. Erotiske undertoner, som han ikke fikk innvilget. Han fikk oppmerksomhet for sin kortfilm Freden og dens pris (1973) som tok for seg hensikten med Alfred Nobel og hans fredspris, og tok del i en NRK-debatt om filmen.

 Han ble senere kjent i media gjennom filmen I ungdommens makt (1980) om  ungdomslederen Arbo. I 1984 utga han sin første bok. Året efter utkom Veien til Gyldenblå om barna Frèderic og Cecilie  som skal redde den fornuftsdrevne planeten Gyldenblå, en roman som ble til manus for den svenske TV-serien Vägen till Gyllenblå!. Filmen Lucifer – sensommer gult og sort (1990) med sitt sterke billedspråk utløste også debatt.  

I 2000 kom han igjen i medias søkelys, da hans dokumentarbok I skyggen av Kon-Tiki gikk ut med påstand om at Thor Heyerdahl hadde jukset med vitenskapelige fakta og på den måten bedratt sine lesere.  Boken fremsatte for det første at det ikke var Heyerdahl som hadde skapt den såkalte Amerika/Polynesia-teorien, men avdøde forskere som Heyerdahl uten kildeangivelser hadde gjort bruk av. For det andre hevdet han at teorien var avleggs og ikke stemte med virkeligheten. Skolmen og Heyerdahl diskuterte påstandene i to sendinger på Dagsnytt 18.

I 2010 gav Skolmen ut Nordmenn i paradis, som tok for seg nordmenns reiser til Polynesia. Nyere forsking gav Skolmen rett. Bakgrunnen for Skolmens engasjement har vært at han selv har bodd med sin familie i Fransk Polynesia, laget film der og studert sydhavslitteraturen i Bjarne Kroepeliens boksamling.

I 1998 gav han ut romanen Den blå grotte, om 15 år gamle Marias reise gjennom Det gamle testamentet frem til Jesus fødsel.  Den er oversatt til tysk og fransk. Roar Skolmen har gjennom 12 år, fra 2005 til 2017 skrevet omfattende lokalhistoriske artikler for Arendal historielags årbok Sånn var det.

Filmografi 

 1970 Golgata (Kortfilm)
 1972 En folkeavstemming (Dokumentar)
 1973 Freden og dens pris (Kortfilm)
 1976 Jentene for 4-5000 år siden (Kortfilm)
 1978 Klubben - en film om ungdom i vinter-Norge (Spillefilm)
 1978 Filmbrev nr. 2 - Fra en boplass i Bærum (Kortfilm)
 1980 I ungdommens makt
 1982 Den grønne slange (Kortfilm)
 1983 Gutten med belte (Kortfilm)
 1983 Portrett av Homo Sapiens type Kvinne - Mari (Kortfilm)
 1983 Pubertet III (Kortfilm) 
 1984 Den døende slave (Kortfilm)
 1985 Tubuai - et år i paradis (Kortfilm)
 1985 Aroma fra Fakarava (Kortfilm)
 1990 Lucifer – sensommer gult og sort
 1992 Seks år... og dypt inne i skogen (Kortfilm)

Annet filmarbeid
 1961 Hans Nielsen Hauge (Skuespiller)
 1969 17. mai - En film om ritualer (Produksjonsassistent)
 1970 Operasjon V for vanvidd (Skuespiller)
 1970 Song of Norway (Rekvisitør)
 1970 Love is war (Produksjonsassistent)
 1970 Ansikter (Produksjonsassistent)
 1971 Voldtekt (Produksjonsassistent)
 1972 Hva ville du ha gjort? (Skuespiller)
 1982 Forsvarsadvokaten (Produksjonsassistent)
 1985 Veien til Gyldenblå (Manus)

Bibliografi 
 1984 Den døende slave. Roman
 1985 Veien til Gyldenblå. Ungdomsbok
 1985 Året på Tubuai. Sakprosa, dokumentar om da Roar tok familien til ei sydhavsøy
 1988 Abraxas. Ungdomsbok
 1992 Enok eventyreren. Ungdomsbok
 1993 Enok sjørøveren. Ungdomsbok
 1998 Den blå grotte. Ungdomsbok
 2000 I skyggen av Kon-Tiki. Dokumentar og historie
 2001 Marias Noa - Noa. Ungdomsbok
 2004 Norske sydhavsforfattere. Deres bøker og skuter 1844 - 2004. 
 2010 Nordmenn i paradis - norske sydhavsfarere gjennom tidende. Sakprosa, Historie og kultur

Referanser

Eksterne lenker 
  
 Forfatterkatalogen om Roar Skolmen
 https://filmfront.no/aktor/68782/roar-skolmen
 Digitale utgaver av Roar Skolmens bøker, fra Nasjonalbiblioteket
 https://www.youtube.com/watch?v=AGBHLRfwbpw

Norske filmregissører
Norske forfattere
Personer fra Arendal kommune
Fødsler i 1945